b'\n_START_ARTICLE_\nEnglish Defence League\n_START_PARAGRAPH_\nThe English Defence League (EDL) on \xc3\xa4\xc3\xa4rioikeistolainen j\xc3\xa4rjest\xc3\xb6, joka ilmoittaa toimivansa islamismin  levi\xc3\xa4mist\xc3\xa4 vastaan Englannissa.  EDL j\xc3\xa4rjest\xc3\xa4\xc3\xa4 usein v\xc3\xa4kivaltaisiksi \xc3\xa4ityvi\xc3\xa4 mielenosoituksia, joissa yleens\xc3\xa4 jalkapallohuligaaneista koostuva joukko vastustaa islaminuskon levi\xc3\xa4mist\xc3\xa4.\n_START_SECTION_\nHistoria\n_START_PARAGRAPH_\nJ\xc3\xa4rjest\xc3\xb6n edelt\xc3\xa4j\xc3\xa4 oli Lutonissa perustettu United Peoples of Luton, joka perustettiin vastustamaan Al-Muhajiroun-ryhmittym\xc3\xa4\xc3\xa4 (my\xc3\xb6hemmin Islam4UK), joka osoitti mielt\xc3\xa4\xc3\xa4n Afganistanista palanneen Royal Anglian Regimentin marssia vastaan.\n_START_SECTION_\nJ\xc3\xa4rjest\xc3\xb6n rakenne\n_START_PARAGRAPH_\nL\xc3\xb6yh\xc3\xa4sti organisoitua j\xc3\xa4rjest\xc3\xb6\xc3\xa4 johti aiemmin Lutonista kotoisin oleva Tommy Robinson.   Englannissa tehty tutkimus EDL:st\xc3\xa4 paljastaa, ett\xc3\xa4 valtaosa (81%) sen j\xc3\xa4senist\xc3\xa4 on alle 30-vuotiaita miehi\xc3\xa4, jotka ovat usein huolissaan omasta tulevaisuudestaan. Tutkimuksessa selvisi my\xc3\xb6s, ett\xc3\xa4 monet kannattajat olivat enemm\xc3\xa4n motivoituneita vihamielisyydest\xc3\xa4 maahanmuuttoa kohtaan kuin maansa perinteisten arvojen puolustamisesta. _NEWLINE_Liikkeell\xc3\xa4 on my\xc3\xb6s oma juutalainen aktivistiosastonsa, Jewish Division. Juutalaisosaston johtaja Roberta Moore ilmoitti kes\xc3\xa4ll\xc3\xa4 2011 eroavansa, koska omien sanojensa mukaan "ei halua en\xc3\xa4\xc3\xa4 olla osana sit\xc3\xa4, koska j\xc3\xa4rjest\xc3\xb6n sis\xc3\xa4ll\xc3\xa4 on natsielementtej\xc3\xa4".\n_START_SECTION_\nYhteydet v\xc3\xa4kivaltaisuuksiin\n_START_PARAGRAPH_\nMarraskuussa 2011 kaksi EDL-aktivistia pid\xc3\xa4tettiin pommiuhkauksista. Uhkaukset oli kohdistettu Birminghamin keskusmoskeijaan._NEWLINE_Joulukuussa 2011 EDL-aktivisti Simon Beech tuomittiin kymmeneksi vuodeksi vankeuteen murhapolttoyrityksest\xc3\xa4, joka kohdistui asuinalueella sijaitsevaan moskeijaan._NEWLINE_Norjalainen terroristi Anders Behring Breivik on kertonut, ett\xc3\xa4 h\xc3\xa4nell\xc3\xa4 on ollut yhteyksi\xc3\xa4 EDL:\xc3\xa4\xc3\xa4n ja ett\xc3\xa4 h\xc3\xa4n on osallistunut EDL:n toimintaan Bradfordissa ja Newcastlessa.'